ญี่ปุ่นเผยยอดกู้ยืมภาคอสังหาฯทำสถิติสูงสุดเป็นประวัติการณ์ปี 59
ญี่ปุ่นเผยยอดกู้ยืมภาคอสังหาฯทำสถิติสูงสุดเป็นประวัติการณ์ปี 59
9 ก.พ. 2560

ธนาคารกลางญี่ปุ่น (BOJ) เปิดเผยว่า ยอดการปล่อยกู้ของธนาคารแก่ธุรกิจภาคอสังหาริมทรัพย์ของญี่ปุ่นในปี 2559 ได้ปรับตัวเพิ่มขึ้น 15.2% จากปีก่อนหน้า แตะสถิติสูงสุดเป็นประวัติการณ์ที่ 12.28 ล้านล้านเยน (1.1412 แสนล้านดอลลาร์) ซึ่งเป็นช่วงที่ทางแบงก์ชาติมีการผ่อนคลายนโยบายการเงิน
สำหรับภาพรวมทุกอุตสาหกรรมนั้น ยอดการปล่อยกู้ใหม่ทั่วประเทศได้ปรับตัวเพิ่มขึ้น 10.4% แตะ 48.40 ล้านล้านเยนในปีที่ผ่านมา โดยยอดปล่อยกู้ภาคอสังหาฯคิดเป็นสัดส่วนประมาณหนึ่งในสี่จากทั้งหมด
นักเศรษฐศาสตร์ระบุว่า ตัวเลขดังกล่าวบ่งชี้ว่า การที่แบงก์ชาติญี่ปุ่นผ่อนคลายนโยบายการเงินและใช้นโยบายดอกเบี้ยติดลบนั้น ส่งผลให้อัตราดอกเบี้ยระยะยาวปรับตัวลง ซึ่งช่วยหนุนความต้องการเงินกู้เพื่อสร้างอาคารสำนักงานและคอนโด
ส่วนยอดปล่อยกู้แก่ภาคอสังหาฯโดยสถาบันการเงินสหกรณ์ขนาดเล็ก หรือที่เรียกว่า “ชินกิน” ได้ปรับตัวเพิ่มขึ้น 8.7% แตะสถิติสูงสุดเป็นประวัติการณ์ที่ 2.44 ล้านล้านเยน
ทั้งนี้ในรายงานเศรษฐกิจระดับภูมิภาคประจำไตรมาสที่มีการเปิดเผยเมื่อเดือนม.ค. ทางธนาคารกลางญี่ปุ่นได้ระบุไว้ว่า ตลาดอสังหาริมทรัพย์บางส่วนได้ส่งสัญญาณอุปทานส่วนเกินบ้างแล้ว 